CELEX: 32014R0525
Language: et
Date: 2014-03-12 00:00:00
Title: Komisjoni delegeeritud määrus (EL) nr 525/2014, 12. märts 2014 , millega täiendatakse Euroopa Parlamendi ja nõukogu määrust (EL) nr 575/2013 seoses regulatiivsete tehniliste standarditega, milles käsitletakse turu määratlust  EMPs kohaldatav tekst

20.5.2014   
            
            
               ET
            
            
               Euroopa Liidu Teataja
            
            
               L 148/15
            
         KOMISJONI DELEGEERITUD MÄÄRUS (EL) nr 525/2014,
   12. märts 2014,
   millega täiendatakse Euroopa Parlamendi ja nõukogu määrust (EL) nr 575/2013 seoses regulatiivsete tehniliste standarditega, milles käsitletakse turu määratlust
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 341 lõike 3 kolmandat lõiku,
   ning arvestades järgmist:
   
               (1)
            
            
               Määruse (EL) nr 575/2013 artiklis 362 on üldine tururisk määratletud kui finantsinstrumendi hinna muutumise risk, mis tuleneb kaubeldava võlainstrumendi või sellega seotud tuletisinstrumendi puhul intressimäärade taseme muutusest või omakapitaliinstrumendi või sellega seotud tuletisinstrumendi puhul laialdasest aktsiaturu liikumisest, mis ei ole seotud ühegi konkreetse väärtpaberi spetsiifiliste omadustega.
            
         
               (2)
            
            
               Määruse (EL) nr 575/2013 artiklis 343 osutatud üldise tururiski arvutamisel on asjakohane arvestada, et eri omakapitaliinstrumendid on samal turul, kui need on avatud samale üldisele tururiskile, st kui instrumendi hinnamuutused tulenevad kohalikest majandustingimustest. Seega tuleks „turg” sel eesmärgil määratleda, osutades integreeritud majandusele, mis tavapäraselt võrdub riikliku jurisdiktsiooniga.
            
         
               (3)
            
            
               Ilma et see piiraks eelneva kohaldamist, on ühisraha kasutuselevõtt kõrvaldanud mitu olulist elementi seoses euroala aktsiaturgude vahelise killustatusega. Näiteks on see kõrvaldanud osalevate liikmesriikide vahel valuutariski ning võimaldab avaldada äriühingute tulemusi samas valuutas. Lisaks on euro kasutuselevõtt eeldanud osalevate liikmesriikide hulgas ulatuslikku majanduslikku ja õiguslikku lähenemist, mida toetab integreeritud turg ühtsete eeskirjadega. Viimased tunnused on ühtsed liidu kõigi liikmesriikide puhul, kuid ühisraha on osalevate liikmesriikide vahel suurendanud ja tihendanud majanduslikku integratsiooni ning seepärast on erinev käsitlus käesoleva määruse eesmärgil õigustatud. Sellest tulenevalt tuleks „turg” määratleda, osutades euroala kõikidele aktsiaturgudele ja euroalasse mittekuuluvate aktsiaturgude puhul riikliku jurisdiktsiooni tasandil.
            
         
               (4)
            
            
               Käesolev määrus põhineb regulatiivsete tehniliste standardite eelnõul, mille Euroopa Pangandusjärelevalve esitas komisjonile.
            
         
               (5)
            
            
               Euroopa Pangandusjärelevalve on läbi viinud avaliku konsultatsiooni käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust Euroopa Parlamendi ja nõukogu määruse (EL) nr 1093/2010 (2) artikli 37 kohaselt loodud pangandussektori sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Mõiste „turg” määratlus määruse (EL) nr 575/2013 artikli 341 lõikes 2 osutatud üldise netopositsiooni arvutamiseks omakapitaliinstrumentides
   Mõiste „turg” tähendab järgmist:
   
               a)
            
            
               euroala puhul kõik omakapitaliinstrumendid, mis on noteeritud sellistes liikmesriikides asuvatel aktsiaturgudel, mis on võtnud oma vääringuna kasutusele euro;
            
         
               b)
            
            
               euroalasse mittekuuluvate liikmesriikide ja kolmandate riikide puhul kõik omakapitaliinstrumendid, mis on noteeritud riiklikus jurisdiktsioonis asuvatel aktsiaturgudel.
            
         Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. märts 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 176, 27.6.2013, lk 1.
   
      (2)  Euroopa Parlamendi ja nõukogu määrus (EL) nr 1093/2010, 24. november 2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).